20050217
Regulamentul (CE) nr. 555/2005 al Consiliului
din 17 februarie 2005
privind încheierea Protocolului de stabilire, pentru perioada 1 ianuarie 2004 - 31 decembrie 2006, a posibilităților de pescuit ton și a contribuției financiare prevăzute de Acordul dintre Comunitatea Economică Europeană și Republica Democrată Madagascar privind pescuitul în largul coastelor Madagascarului
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 37, coroborat cu articolul 300 alineatul (2) și articolul 300 alineatul (3) primul paragraf,
având în vedere propunerea Comisiei,
având în vedere avizul Parlamentului European [1],
întrucât:
(1) În conformitate cu Acordul dintre Comunitatea Economică Europeană și Republica Democrată Madagascar privind pescuitul în largul coastelor Madagascarului [2], cele două părți au purtat negocieri pentru a stabili modificările sau completările ce se vor aduce acordului la sfârșitul perioadei de aplicare a protocolului la respectivul acord.
(2) Ca urmare a acestor negocieri, la 8 septembrie 2003 a fost parafat un nou Protocol de stabilire a posibilităților de pescuit și a contribuției financiare pentru perioada 1 ianuarie 2004- 31 decembrie 2006 prevăzute în acordul menționat anterior.
(3) Este în interesul Comunității să aprobe acest protocol.
(4) Criteriile de alocare a posibilităților de pescuit între statele membre ar trebui stabilite pe baza alocării tradiționale a posibilităților de pescuit din cadrul acordului în domeniul pescuitului,
ADOPTĂ PREZENTUL REGULAMENT:
Articolul 1
Protocolul de stabilire a posibilităților de pescuit ton și a contribuției financiare prevăzute de Acordul dintre Comunitatea Economică Europeană și Republica Democrată Madagascar privind pescuitul în largul coastelor Madagascarului, pentru perioada 1 ianuarie 2004- 31 decembrie 2006, se aprobă în numele Comunității.
Textul protocolului se anexează prezentului regulament.
Articolul 2
Posibilitățile de pescuit prevăzute de protocol sunt alocate între statele membre după cum urmează:
(a) toniere cu plasă pungă:
Spania: 22 nave
Franța: 16 nave
Italia: 2 nave
(b) paragate de suprafață:
Spania: 24 nave
Franța: 10 nave
Portugalia: 6 nave
În cazul în care cererile de licență din partea acestor state membre nu epuizează posibilitățile de pescuit prevăzute de protocol, Comisia poate lua în considerare cereri de licență din partea altor state membre.
Articolul 3
Statele membre ale căror nave pescuiesc în conformitate cu prezentul protocol sunt obligate să notifice Comisiei cantitățile din fiecare stoc obținut din zona de pescuit a Madagascarului în conformitate cu modalitățile prevăzute de Regulamentul (CE) nr. 500/2001 al Comisiei din 14 martie 2001 de stabilire a normelor de aplicare a Regulamentului (CEE) nr. 2847/93 al Consiliului în ceea ce privește controlul capturilor realizate de navele de pescuit comunitare în apele unei țări terțe și în larg [3].
Articolul 4
Președintele Consiliului este autorizat să numească persoanele împuternicite să semneze protocolul prin care Comunitatea își asumă obligații.
Articolul 5
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 17 februarie 2005.